બીજું ઇસ્ટર કે ઇઓસ્ટર નામની કોઈ દેવી પેગનમાં નહોતી તેવું પણ સાબિત કરવા કોશિશ થઈ રહી છે. ઇઓસ્ટરનો મૂળ ઉલ્લેખ માત્ર એક વાર બહુ પ્રાચીન સાહિત્યમાં થયો છે અને તે પણ અસ્પષ્ટ છે એમ જણાવાય છે. ઇસવી સન 725માં અંગ્રેજ પાદરી અને વિદ્વાન બેડે થઈ ગયા. તેમણે લખેલા સાહિત્યમાં જુદા જુદા મહિનાઓને સમજાવવા તેમણે ઇઓસ્ટરનો ઉલ્લેખ કર્યો છે. ઇસ્ટર ક્યારે મનાવવો જોઈએ તે સમજાવવા માટે તેમણે મહિનાઓના નામ કેમ પડ્યા અને શા માટે પડ્યા તે સમજાવ્યું હતું. ઇસ્ટર યહુદીઓના પાસઓવર તહેવાર વખતે પડે છે તે પણ અલગ મુદ્દો છે. બેડેએ લખ્યું હતું કે મહિનાઓના નામ ખેતીની પદ્ધતિ પ્રમાણે થતા હતા. ઓગસ્ટ એટલે વીડ (Weodmonath) નિંદામણનો મહિનો. મે મહિનો એટલે (Thrimilcemonath) ત્રણ વાર દોહવાનો મહિનો. યુરોપમાં વસંત ખીલી હોય એટલે દૂધાળા ઢોર બહુ જ દૂધ આપે તેથી તેનો મહિનો. Halgemonath એટલે પવિત્ર સપ્ટેમ્બર મહિનો. તે વખતે લણણી થાય પછી ઘણી વિધિઓ થતી તેથી પવિત્ર વિધિઓનો મહિનો. એ જ પ્રમાણે Eostremonath એટલે ઇઓસ્ટર દેવીનો મહિનો. ફળદ્રુપતાની દેવીનો મહિનો એપ્રિલ. યુરોપમાં એપ્રિલમાં શિયાળા પછી બરફ ઓગળ્યો હોય અને વાતાવરણ ખીલ્યું હોય એટલે જાતિયતાનો પણ મહિનો ગણાય.